Un camion cu dezinfectanți, care trebuia să ajungă în vestul țării, ar fi fost prădat de hoți și întreaga cantitate, de peste 100 de litri, ar fi fost furată, iar hoții ar fi reușit să se facă nevăzuți.

ACTUALIZARE 23:00 Autoritățile au anunțat, miercuri seara, că din verificările făcute până acum de Poliție, nu se adeverește informația că o mașină care ducea dezinfectanți la spitalul din Lugoj a fost prădată de hoți”, așa cum s-a relatat în presă.

Polițiștii au avut discuții atât cu reprezentanții Spitalului Municipiului Lugoj, cât și cu administratorul firmei care ar fi trebuit să furnizeze respectivul dezinfectant, iar ambele părți au negat informațiile apărute în spațiul public. Citiți detalii aici.

Știrea inițială:

Dezinfectantul ar fi trebuit să ajungă la spitalul din Lugoj, unde managerul instituției comandase peste 100 de litri de la o firmă din București, pentru a fi sigur că nu rămâne în pană de materiale sanitare. După ce au trecut câteva zile bune de când transportul trebuia să ajungă la destinație, managerul spitalului a sunat la firma de curierat care se ocupa de transport și a întrebat de ce nu ajunge transportul. Firma a răspuns sec: comanda cerută nu va mai ajunge la timp, pentru că, pe drum, camionul a fost prădat de hoți, iar întreaga cantitate de dezinfectant a fost furată.

Firma din București a asigurat conducerea spitalului din Lugoj că își va respecta totuși contractul, numai că dezinfectantul va trebui ridicat de la sediul firmei din București, pentru că nu vrea să-și asume încă un risc. Astfel, în cursul serii, o mașină a spitalului din Lugoj va pleca spre Capitală pentru a aduce materialul sanitar.

Același transport prădat de hoți trebuia să aducă dezinfectant și unui alt spital, din județul Hunedoara.